Here is a page extracted from Wikipedia that may contain CSS, HTML, and a lot of unformatted text.

Title: وباء كوڤيد-19
Content: وباء فيروس كورونا (بالانجليزى: COVID-19 Pandemic) هوه وباء عالمى بسبب انتشار مرض فيروس كورونا 2019 (كوڤيد-19) COVID-19 اللى بيسببه ڤايروس سارس-كوڤ-2 اللى اسمه كمان فيروس كورونا 2019. لحد يوم 30 ديسمبر 2020 كان فيه أكتر من 82 مليون و 700 الف حالة كوڤيد-19 متشخصه ف أكتر من 218 دولة ومنطقة، مات منهم أكتر من1،804،575 حاله و خف أكتر من 58،611،869 حاله. المجهودات علشان منع انتشار الفيروس منها قيود على السفر والحجر الصحى وحظر التجول وتأجيلات والغاء الأحداث و قفل اماكن الاكل. الوباء عمل اضطراب اجتماعى و اقتصادى عالمى شديد . كمان انتشرت على الانترنت معلومات غلط عن وباء ڤايروس كورونا 2019–2020  بالخصوص عن مصدره. العلاج الأساسى هوه علاج الأعراض و دعم العيانيين، والعلما لسه شغال على تطوير تطعيمات فعالة، مع سماح بعض الدول بالاستخدام الطارئ لبعض اللقاحات اللى اتخطت مراحل التجربة الأولي. من اجراءات الوقايه غسل الايدين، وتغطية البؤ عند الكحه، والحفاظ على مسافه بين الناس، و المراقبة والعزلة الذاتية للأشخاص اللى يشتبه ف اصابتهم بالعدوا.

بدايات 
فيروسات كورونا بتشمل فيروسات ممكن تسبب فى مجموعه من الامراض فى البشر، تتراوح ما بين نزلة البرد العادية و بين المتلازمة التنفسية الحادة الشديده. كمان فيروسات منها بتسبب عدد من الأمراض الحيوانية. انتشار فيروس كورونا الجديد اللى بيتسما كمان فيروس سارس 2 ابتدا ف نص ديسمبر 2019 ف مدينة ووهان فى مقاطعة هوبيى فى وسط الصين. الفيروس فيه شبه من فيروس موجود ف جنس رينولوفوس من خفافيش حدوة الحصان. معظم الحالات الاولانيه كان ليها صلات بسوق هوانان لبيع مأكولات البحر بالجمله. من ووهان فيروس سارس 2 انتشر فى الصين و بعد كده وصل بانكوك، و طوكيو، و سول، و بيچينج، و شانجهاى، و جوانجدونج، و هونج كونج، و ماكاو، و ايفرت، و فييتنام، و سينجابوره. أول انتشار للفيروس بره الصين كان فى فييتنام من أب لابنه. أول حالة موت مؤكده من الاصابة بالفيروس حصلت يوم 9 يناير 2020. يوم 13 مارس 2020 ، اتنشر تقرير ماتمش تأكيده فى ساوث تشاينا مورنينج پوست (South China Morning Post) ان حاله من يوم 17 نوفمبر 2019 عندها 55 سنه من مقاطعة هوبيى ممكن كانت اول حاله.

عدوا 
ڤايروس كورونا بينتشر ف الاساس الاولانى بين الأشخاص بطريقة مشابهة للأنفلونزا ، عن طريق رزاز الجهاز التنفسى من الكحه أو العطس. الفترة بين التعرض و ظهور الأعراض حوالى خمس أيام ، لكن ممكن تاخد من يومين لاربعتاشر يوم. الفيروس بيتنقل عن طريق الهوا. الناس كمان ممكن تتعدى عن طريق لمس سطح ملوث و بعد كده لمس وشههم أكتر عدوا بتحصل لما يكون الناس بيعانو من الأعراض ، كمان العدوا ممكن تحصل قبل ظهور الأعراض. الوقت بين التعرض و ظهور الأعراض حوالى خمس أيام ، و ممكن تكون من 2ل14 يوم.

الأعراض 
كوڤيد-19 ممكن يسبب كحه، والتهاب المناخير، وحمى، وفشل تنفسى، و غممان نفس وترجيع ، وصداع، و ألم ف العضلات وضيق نفس واسهال و التهاب رئوى، تحاليل الدم بتظهر انخفاض فى عدد خلايا الدم البيضا.

انتشار 
كوڤيد-19 انتشر فى العالم و يعتبر وباء عالمى و فيه مخاوف انه ممكن يقتل 100 مليون انسان. أول حالة موت بره الصين حصلت يوم 1 فبراير ف الفيليبين. كوڤيد-19 اتأثر بيه اكتر من 218 دولة ومنطقة، مع انتشار كبير ف وسط الصين و ايطاليا وكوريا الجنوبيه وايران يوم 11 مارس 2020 ، وصفت منظمة الصحة العالمية انتشار COVID-19 بأنه وباء عالمى. لحد يوم 30 ديسمبر سنه 2020، أكتر من 82،707،209 حالة COVID-19 اتسجلت ف أكتر من 218 دولة واقليم، مع انتشار كبير ف البر الرئيسى للصين و اوروبا و ايران وكوريا الجنوبية و غيرها، مع خمس مراكب سياحية. مات أكتر من 1،804،575 انسان بسبب المرض و خف منه أكتر من 58،611،869 انسان

مخاطر 
حسب البيانات من مركز الصين لمكافحة الأمراض، معدلات الوفيات بتكون بين 0.2 و0.4% بين سن عشر سنين و خمسين سنه. بترتفع النسب بعد السن ده. احتمالات الموت بسبب كوڤيد-19 حوالى 1.3% بين العيانين ف سن الخمسينيات، احتمالات الموت 3.6% بين العيانين ف سن الستينيات من العمر، و8% فى السبعينيات من العمر، و حوالى 14.8% بين العيانين اللى اكبر من تمانين سنه. احتمالات الموت بتزيد مع زيادة العمر . ده عشان كبار السن كتير بيكون عندهم أمراض تانيه زى السرطان أو ارتفاع ضغط الدم أو واحد من أمراض القلب أو مرض السكر.

جهود الاداره 
كان فيه مجهودات كتير عشان تحتوى انتشار ڤايروس سارس-كوڤ-2. رئيس منظمة الصحة العالمية طلب من كل البلاد تعمل تحاليل للناس و قال ف مؤتمر صحفى "حللو ، حللو ، حللو.".

الوقايه 
العدوا بتحصل لما يعطس واحد مصاب بالفيروس و يتلقى الرزاز واحد قريب منه، الرزاز بيكون محمل بالفيروس. ممكن ينزل الرزاز على سطح ترابيزه مثلا ، وييجى واحد يحط أيده على الترابيزة فتتلوث ايديه. الواحد لازم يقعد فى البيت لو ظهرت عليه أى أعراض عيا خصوصا لو كانت مشابهة لأعراض كوفيد-19.

من النصايح عشان الوقايه:
 غسيل الايدين بالميه والصابون بشكل متكرر اذا كانت متوسخه بشكل واضح، أو فرك الايدين بماده فيها كحول (سايل او سبراى). الكحول (بتركيز فوق 70%) والصابون بيقتلو الفيروس.
 الابترجع عن الناس التانيين بمسافة مترين او اكتر عن أى شخص بشكل سنه و خصوصا لو متصاب بالبرد أو بيكح أو بيعطس.
 العطس أو الكح فى منديل، أو تغطية الوش بالكوع ، عشان منع انتشار الفيروس فى الجو أو نشر العدوى لغيرك و عدم العطس فى الايد عشان منع نقل الرذاذ.
 الابترجع عن الزحمه.
 ابرجع الايدين عن البق و المناخير و العينين علشان الأيدين تفضل نضيفه.
 لبس كمامة لمنع انتشار الرزاز من و الى البق والمناخير من مصاب لشخص غير مصاب.
لحد 29 مارس سنه 2020 ماكانش فيه مصل أو طوعم ممكن يحمى من كوڤيد-19 . آلاف العلما بيحاولو ينتجوا تطعيم مضاد للسارس-كوڤ-2. منظمة الصحة العالمية نشرت على وقعها اسامى 41 مركب محتمل ممكن يكون المصل تحت التجربه للتطعيم . احتمال ان مصل يكون متوفر بعد 12 او 18 شهر.

علاج 
لحد يوم 9 ابريل 2020 مافيش علاج واحد نافع لوحده يشفى الحالات. الدكتور مايكل ريان من منظمة الصحة العالمية قال: الناس لازم يكونوا احرار فى الاستمرار فى استخدام حاجات زى العسل والليمون والزنجبيل تخليهم يحسو بتحسن و هما عيانين. لكن أوعى يفتكروا للحظة أن دول علاج. فيه ادويه كتير بتتجرب منها أدوية علاج مالاريا و أدوية علاج ايدز و كورتيزون و موسعات شعب و ادوية تخفيض المناعه و الحقن بالبلازما من المتعافين. شرب السوايل والراحه ممكن يساعدو فى تخفيف الأعراض. حسب شدة العيا ممكن يلزم العلاج بالأوكسجين و حقن السوايل فى الوريدية و مساعدة التنفس. فى نص ديسمبر 2020 كان فى 57 طوعم بيخوض تجارب سريرية، منهم 40 فى المرحلة الأولي-التانية من التاجارب، و17 فى المرحلة التانية-التالتة. أظهر أكتر من طوعم كفاءة بنسبة أكتر من 95% فى منع عدوى COVID-19 العرضية. لحد دلوقتى اتصرح باستخدام 6 أنواع من الطوعم وهما:

 طوعم توزيناميران (tozinameran) من شركة فايتزر-بايو ان تك (Pfizer–BioNTech) من نوع RNA.
 طوعم mRNA-1273 من شركة موديرنا (Moderna) من نوع RNA.
 طوعم BBIBP-CorV من شركة سينوفارم (Sinopharm) من النوع العادى الغير مفعل.
 طوعم كوروناڨاك (CoronaVac) من شركة سينوڨاك (Sinovac) من النوع العادى الغير مفعل.
 طوعم جام-كوفيد-ڨاك (Gam-COVID-Vac) من معهد بحوث جماليا (Gamaleya Research Institute) من نوع الناقل الفيروسي.
 طوعم AZD1222 من جامعة اوكسفورد و أسترازينيكا (University of Oxford and AstraZeneca) من نوع الناقل الفيروسي. أعلنت دراسة ان فعالية طوعم أسترازينيكا بتوصل ل70%.

طفرات 
سارس-كوڤ-2 ظهرت ليه 3 طفرات جديدة معروفة لحد 31 سبتمبر 2020:

 طفرة Cluster 5 ظهرت فى الدنمارك فى حيوان المينك، وبيعتقد ان اتقضى عليها بعد ما قامت الحكومة الدنماركية بحجر مشدد وحملة للقتل الرحيم لحيوانات المينك.
 طفرة VOC-202012/01 ظهرت فى بريطانيا فى سبتمبر.
 طفرة تحور 501.V2 ظهرت فى جنوب افريقيا.

نتايج 
الوبا سبب اضطراب اجتماعى و اقتصادى عالمى حدود كتير اتقفلت . مراقبه ف المطارات و محطات القطر  و ف حركة السفر. ومخاوف واسعة النطاق من نقص الامدادات عملت تحفيز عل شرا البضايع. انتشرت معلومات غلط و نظريات المؤامرة عن الفيروس على الانترنت، و حصلت هناك حالات خوف من الأجانب و العنصرية ضد الصينيين وغيرهم من سكان شرق أو جنوب شرق آسيا ناس كتيرة اتعدت بالفايروس و منهم مشاهير.

مشاهير ماتو بسبب الوبا 
 مانو ديبانجو كان مغنى من الكاميرون.
 خوسيه فولجادو كان سياسى من اسبانيا.
 چون پراين كان مغنى من امريكا.
 تيم بروك تايلور كان ممثل كوميدى من بريطانيا.
 نورمان هنتر كان لعيب كورة قدم من المملكه المتحده.
 رجاء الجداوى كانت ممثلة و موديل من مصر.
 لارى كينج كان مذيع من امريكا.

لينكات برانيه 
 عداد حالات وباء فيروس كورونا 2019–2020
 منظمة الصحة العالمية :العدوى بفيروس كورونا

مصادر 

امراض
فيروسات